**Fiskå skole**

**Kort historikk**

*Fakta fra Fævennen*

*10. august 1965:*

*Overskrift:*

**«Ungdomsskolen på Fiskå en billig skole for 12 klasser»**

*Byggeår: 1964-1965,*

*Pris: 2,5 mill, kr. 196 per m2*

*Inventar: 476000kr*

*Entreprenør: Kruse Smith*

*Arkitekter: Storeng og Røkås*

*Åpnet til skolestart 1965*

*Antall klasser: 12*

*10 klasserom, 10 spesialrom.*

*Entreprenører fikk ros for et vel gjennomført prosjekt, levert til ønsket kvalitet og pris og til rett tid.*

Skolen ble bygget uten gymsal i påvente av at Samfunnshuset skulle bli ferdig. Kommunen måtte søke departementet om å bruke midlertidige løsninger på dette problemet. Mye av gymnastikken ble gjennomført utendørs på idrettsbanen i Kjos, og på vinteren var det svømming i svømmehallen i byen (denne svømmehallen var ny i 1964).

Elevene ble busset til timene.

**Første skoleåret var det 185 elever i 7 klasser på ungdomstrinnet samt 3 realskoleklasser med 94 elever. Det var 16 lærere** pluss to som ble «lånt» fra Oddernes Gymnas til tysk og kristendomsfag.

Elever og lærere var svært kreative de første årene, og karneval, opptog og engasjement i lokalmiljøet preget hverdagen. Denne innstillingen har i ulik form blitt videreført fram til i dag.

Skolen startet opp som «linjedelt ungdomsskole» som på mange vis ble en forlengelse av realskolen med sterk vekt på det faglige og mye teoriundervisning. Elevene valgte dessuten i høy grad teoretiske valgfag.

Etter hvert fikk de praktisk-estetiske fagene større appell blant elevene takket være inspirerende lærere. Skolen satte et tydelig preg på 17.mai-togene i mange år med opptrinn og kostymer.

**Ved 15års-jubileet i 1980 hadde skolen 390 elver, 14 klasser og 33 lærere.** Det var et svært variert tilbud av valgfag; på 8. trinn 6 ulike tilbud og på 9. trinn hele 14 valgmuligheter. På denne tiden var forming, sosialfag og maskinskriving de mest populære.

Rajshahi-aksjonen, særlig i 1986, skapte et enormt engasjement og kreativitet på skolen. Det ble samlet inn hele 45.000kr på Fiskå, ca. 300.000kr totalt i kommunen.

Ved 30 års-jubileet i 1995 var det 340 elever og 40 lærere på Fiskå. På denne tiden gjorde datamaskinen sitt første inntog i skolen, og entusiastiske lærere førte til at skolen raskt kom i førersetet når det gjaldt bruk av maskiner og dataprogrammer i undervisningen.

**Rundt år 2000 var elevmassen svært krevende**. Skolen hadde elever fra hele Midtre Vågsbygd inkludert Slettheia. Det var brakkeløsninger for å få plass til alle elevene, og miljøet ble svært uoversiktlig. Heldigvis besluttet Bystyret å bygge en ny skole på Karuss, og da denne ble innviet i 2002 ble situasjonen igjen bedre. Brakkene ble fjernet og elevene fikk sitt eget klasserom. Ambulering mellom mange ulike rom i løpet av samme dag ble historie, og trivselen økte.

**Den 28.11.2004 ble skolen rammet av brann.** To ungdommer brøt seg inn og satte fyr på lærerværelset og arbeidsrommet til lærerne.

Store verdier gikk tapt, og lærerne måtte begynne fra start med å utvikle opplegg og planer. Det ble en trang brakketilværelse mens gjenoppbyggingen pågikk, men også tid og anledning til nytenking og innovasjon. Det gode samarbeidet med takstmann og forsikringsselskap gjorde at de brannherjede områdene ble mye mer funksjonelle da de ble bygget opp igjen.

Fiskå skole har i alle år vært særpreget av et godt arbeidsmiljø for ansatte. Stabiliteten i kollegiet er unik og kreativiteten får blomstre. Skolens motto er «**Vi lærer fordi vi trives»,** et motto som også blir brukt slik: **«Vi trives** **fordi vi lærer»**

Skolens gode miljø fortjener å bli videreført i fremtiden. Verken elever, foresatte eller elever tror at én stor ungdomsskole i Midtre Vågsbygd vil være en god ide.

Erfaringen viser at mindre skoler gjør at alle elevene blir sett og får bedre individuell oppfølging.

Disse har vært rektorer på Fiskå skole:

Kristoffer Ljones (1965-1978)

Arne Wærstad (1978-2001)

Arnt Jørgen Eidsaa (2001-2009)

Oddvar Vik (2009 - nåværende )

Disse har vært inspektører på Fiskå skole:

Kåre Rosseland

Bjørn Lauvsland

Finn Salvesen

Odd Andersen

Einar Øslebye

Arnt Jørgen Eidsaa

Hege Vonen Monsen

Egil Gunnar Berg